Document ID: 31994R1299

KOMISSION ASETUS (EY) N:o 1299/94,
annettu 3 päivänä kesäkuuta 1994,
banaanien tuontia yhteisöön koskevan järjestelmän soveltamista koskevista yksityiskohtaisista säännöistä annetun asetuksen (ETY) N:o 1442/93 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93(1), sellaisena kuin se on muutettuna komission asetuksella (EY) N:o 3518/93(2), ja erityisesti sen 20 artiklan,
sekä katsoo, että
komission asetuksella (ETY) N:o 1442/93(3), sellaisena kuin se on viimeksi muutettuna asetuksella (EY) N:o 740/94(4), vahvistetaan banaanien yhteisöön tuontia koskevan järjestelmän soveltamista koskevat yksityiskohtaiset säännöt, erityisesti tariffikiintiön rajoissa annettavien todistusten osalta ja Afrikan, Karibian ja Tyynenmeren valtioista (AKT-valtiot) peräisin olevien tuotteiden osalta; olisi vahvistettava tarkat määräykset tuontitodistusten käsittämien käyttämättä jääneiden määrien uudelleenmyöntämisestä tariffikiintiön rajoissa samoin kuin perinteisille AKT-banaaneille sekä otettava huomioon hallinnolliset rasitukset, jotka liittyvät todistusten hoitamiseen ja hakemusten jättämiselle asetettuihin määräaikoihin,
asetuksessa (ETY) N:o 1442/93 säädetään jäsenvaltioiden määrätyin väliajoin tapahtuvasta tilastollisten tietojen toimittamisesta erityisesti hinnoista, tuontibanaanien vapaaseen liikkeeseen luovuttamisesta ja yhteisöstä peräisin olevien banaanien kaupan pitämisestä; asiasta saatu kokemus banaanialan yhteisen markkinajärjestelyn perustamisesta alkaen osoittaa, että näiden tiedotusten luonne ja aikataulu olisi mukautettava,
olisi säädettävä tämän asetuksen säännösten välittömästä soveltamisesta, jotta toimijat voisivat hyötyä säännöksistä, jotka koskevat vuoden 1994 kolmannesta vuosineljänneksestä tehtävää käyttämättömien määrien uudelleenjakamista, ja
tässä asetuksessa säädetyt toimenpiteet ovat banaanin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1442/93 seuraavasti.
1) Korvataan 10 artiklan 3 kohta seuraavasti:
"3 Todistuksen kattamat käyttämättä jääneet määrät on hakemuksesta myönnettävä uudelleen samalle toimijalle, tapauksen mukaan todistuksen haltijalle tai edunsaajalle, jonkin myöhemmän vuosineljänneksen aikana, mutta kuitenkin sen vuoden aikana, jona ensimmäinen todistus on annettu.
Uudelleenmyöntämistä koskeva hakemus on esitettävä 9 artiklan 2 kohdassa vahvistetussa määräajassa ja siihen on liitettävä kokonaan tai osittain käyttämättömän todistuksen alkuperäiskappale tai oikeaksi todistettu jäljennös sekä 19 artiklassa tarkoitettu todiste takuun antamisesta.
Jäsenvaltioiden on toimitettava erikseen komissiolle 1 kohdassa vahvistetussa määräajassa tiedot määristä, joista uudelleenmyöntämistä koskevia hakemuksia on esitetty.
Tarvittaessa 9 artiklan 3 kohdan mukaisesti vahvistettua vähennyskerrointa ei sovelleta uudelleenmyöntämistodistuksia koskeviin hakemuksiin.
Uudelleenmyöntätodistusta koskevassa hakemuksessa ja todistuksessa on kohdassa 20 oltava maininta: "Uudelleenmyöntämistodistus - Asetuksen (ETY) N:o 1442/93 10 artiklan 3 kohta"."
2) Korvataan 17 artiklan 4 kohta seuraavasti:
"4 Todistuksen kattamat käyttämättä jääneet määrät on hakemuksesta myönnettävä uudelleen samalle toimijalle, tapauksen mukaan todistuksen haltijalle tai edunsaajalle, jonkin myöhemmän vuosineljänneksen aikana, mutta kuitenkin sen vuoden aikana, jona ensimmäinen todistus on annettu.
Uudelleenmyöntämistä koskeva hakemus on esitettävä 14 artiklan 2 kohdassa vahvistetussa määräajassa ja siihen on liitettävä kokonaan tai osittain käyttämättömän todistuksen alkuperäiskappale tai oikeaksi todistettu jäljennös sekä 19 artiklassa tarkoitettu todiste takuun antamisesta.
Jäsenvaltioiden on toimitettava erikseen komissiolle 16 artiklan 1 kohdassa vahvistetussa määräajassa tiedot määristä, joista uudelleenmyöntämistä koskevia hakemuksia on esitetty.
Tarvittaessa 16 artiklan 2 kohdan mukaisesti vahvistettua vähennyskerrointa ei sovelleta uudelleenmyöntämistodistuksia koskeviin hakemuksiin.
Uudelleenmyöntämistä koskevassa hakemuksessa ja todistuksessa on kohdassa 20 oltava maininta: "Uudelleenmyöntämistodistus - Asetuksen (ETY) N:o 1442/93 17 artiklan 4 kohta"."
3) Korvataan 21 artikla seuraavasti:
"21 artikla
Jäsenvaltioiden on toimitettava komissiolle seuraavat taloudelliset ja tilastolliset tiedot:
- joka keskiviikko edellisen viikon aikana komission asetuksen (ETY) N:o 2118/74(*) 4 artiklassa ilmoitetuilta edustavilta markkinoilta kerätyt keltaisten banaanien tukkuhinnat alkuperämaittain eriteltyinä,
- joka kuukauden 20 päivänä jäsenvaltioissa edellisen kuukauden aikana vapaaseen liikkeeseen luovutettujen banaanien määrät ja niiden arvo alkuperämaittain eriteltyinä,
- jokaista vuosineljännestä varten annettujen tuontitodistusten voimassaolon päättymistä seuraavan kuukauden 10 päivänä annettujen tuontitodistusten kattamat määrät, käytettyjen ja todistuksen antaneelle toimielimelle palautettujen tuontitodistusten kattamat määrät ja käyttämättä jääneiden todistusten kattamat määrät,
- pyynnöstä tuotantoa ja kaupan pitämistä koskevat ennusteet.
(*) EYVL N:o L 220, 10.8.1974, p. 20"
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä kesäkuuta 1994.

Labels: 12
3
17
18